ÜMUMDÜNYA ƏDALƏT EVİ

KATİBLİK DEPARTAMENTİ

1 dekabr 2019

Bütün Milli Ruhani Məhfillərə

Əziz Bəhai dostlar,

Dünya xalqlarının üzləşdikləri narahatedici vəziyyət və millətlərdaxili və millətlərarası ixtilafın səbəb olduğu davamlı problemlər, bildiyiniz kimi, Ümumdünya Ədalət Evinin müraciətlərinin nəzərəçarpan mövzusu olmuşdur. Təbii ki, bəhailər dünyanın vəziyyətinə daim diqqət verirlər. Bəşəriyyətin rifahı, onun əmin-amanlığı və sakitliyi Həzrət Bəhaullahın “yaşadığınız dövrün ehtiyaclarının qayğısına qalın” nəsihətini ürəkləri ilə qəbul edənlərin davamlı istəkləridir. Bundan əlavə, bu da son dərəcə aydındır ki, inananların dünyanın yaxşılaşmasına töhfə vermək və cəmiyyətin həyatında konstruktiv şəkildə iştirak etmək arzuları onların siyasətə qarışmamaları ilə heç cür ziddiyyət təşkil etmir. Nə qədər insanı əhatə edən məşəqqətlərin fərqində olmaq təməlli sosial dəyişiklik üçün öhdəliyi gücləndirərkən, bəhailərin siyasi fəaliyyəti icmanın ancaq enerjisini dağıdar və bu dəyişikliyə gətirməkdə uğursuzluğa düçar edərdi. Bu dəyişiklik cəmiyyətin ruhani transformasiyasından irəli gəlməlidir. Bu konsepsiyalar onun İran bəhailərinə ünvanlanmış 2 mart 2013-cü il tarixli, çoxlu icmaların zaman-zaman üz tutmağın faydalı olduğunu gördükləri müraciətində daha tamlığı ilə izah edilmişdir. Bununla sıx əlaqəsi olan bir mövzuda bəzi əlavə məqamları sizə çatdırmaq bizdən xahiş edilmişdir və bu məktub sizin lazımi hesab etdiyiniz formada dostlarla paylaşıla bilər.

Cəmiyyətin dərinləşən xəstəliyinin bir nəzərəçarpan simptomu ictimai diskursun kök salmış tərəfkeş nöqteyi-nəzəri əks etdirməklə davamlı şəkildə daha böyük kin və düşmənçiliyə qədər tənəzzül etməsidir. Belə müasir diskursun vüsət alan bir xüsusiyyəti siyasi narazılıqların sürətlə həqarət və rişxəndə qədər necə sürətlə səviyyəsizləşməsidir. Sosial media və buna oxşar ünsiyyət vasitələri ziddiyyətli olan hər şeyi ən böyük şəkildə qabardır və məhz həmin bu alətlər bir an içində, fərdlərin diqqətlərini cəzb edən hər şeyi bir anda yaymağa və müxtəlif rəylərə istər açıq, istər üstüörtülü dəstək vermələrinə və ya müxalif olmağa imkan verir. Bir insanın belə ictimai debata bənzəri olmayan bir asanlıqla qoşula bilməsi və texnologiyanın təbiəti ani mühakimə xətaları və ehtiyatsız hərəkətlər ehtimalını daha da artırır, onlardan qalan nəticəni isə daha uzunömürlü edir.

Bu məsələnin dinlərinin hər cür siyasi qarşıdurmalara və münaqişələrə qoşulmaqdan kənar durmağı tələb edən prinsiplərini yaxşı bilən bəhailər üçün xüsusi mənaları var. “Siyasət barədə bircə kəlmə də danışma,” – Həzrət Əbdül-Bəhanın bir inanana nəsihəti idi – “Barələrində yaxşı danışmaqdan başqa yer üzü krallarının və onların dünyəvi hökumətlərinin adını belə çəkmə”. Şövqi Əfəndi Əmr barəsində bizim baxışımızın “bilavasitə təsirləri nə qədər parlaq və dərin olsa da, qüsurlu dünyanın keçici kölgələri olan dünya hadisələrinin ləkə və tozu ilə tutulmasına” icazə verməməli olmağımız barədə bizə xəbərdarlıq edirdi. Bütün siyasi bölücü məsələlərdən kənarda durmağın vacibliyi dostlara yaxşı məlum olsa da, ətraflarındakı insanlara xidmət etmək kimi tərifəlayiq və səmimi arzu ilə hərəkətə gələrək təxirəsalınmaz sosial məsələlərlə məşğul olmaları onları çətin vəziyyətə sala bilər. Gözlənilməz bir cərəyan mübahisəsiz bir məsələni insanları tərəflər üzrə cəbhələrə bölən bir məsələyə çevirər və siyasi sfera üçün ümumi olan elə həmin qeyri-sağlam ifadə tərzlərinin bəziləri digər diskurs sahələrinə keçə bilər. Xüsusilə də qadağalar olmayan sosial media sahəsində səhvlər – həm real, həm də təxmin (imagined) – çox tez böyüyür və müxtəlif hisslər asanlıqla oyanır: bəlkə mənəvi mövqedən doğan qəzəb, yaxud özünün nöqteyi-nəzərini irəlilətmək istəyi və ya yeni məlumat mənbəyi kimi görünmək canfəşanlığı. Bunların əksəriyyəti ziyansız, ya hətta xoşməramlı hesab edilsə də, daha yaxından baxdıqda onlar konsensus və həll yolu axtarışları üçün imkanları aradan götürərək sosial cəhətdən bölünmələri dərinləşdirir, müxalif qruplar arasındakı ixtilafları artırır, narazılıqları daimi edir. Əgər bir şəxsin töhfəsi provokativ yaxud etiraz doğuran olarsa, ona reaksiya göstərmək bilməyərəkdən ilkin ideyanın möhkəmələnməsinə, daha da yayılmasına və məsələlərin mürəkkəbləşməsinə səbəb ola bilər. Camali-Mübarəkin ardıcılları istifadə etməyə qərar verdikləri hər hansı bir texnologiyanın ayıq və vicdanlı istifadəçiləri olmalı, dərin mühakimə və ruhani intizama riayət etməlidirlər. Onlar özlərini ifadə etmə tərzlərində onları daim hidayət etməsi üçün Əmrin uca meyarlarına baxmalıdırlar. Həzrət Bəhaullah təsdiq edir:

Hər bir sözə ruh əta edilib, ona görə də danışan və ya izah edən münasib yerdə və zamanda öz sözlərini ehtiyatla çatdırmalıdır, çünki hər bir sözün yaratdığı təəssürat aydın görünür və bilinir. Həzrət Mövcud buyurur: Söz var ki atəşə, söz var ki nura bənzər, hər iksinin təsiri də dünyada aşkardır.

Bu aydın olacaqdır ki, dostların ətraflarındakı insanlara ümumən qarşılıqlı əlaqələrində riayət etdikləri qaydalar sosial media vasitəsilə həyata keçirdikləri ünsiyyəti də, hətta bəzən daha cidd-cəhdlə, səciyyələndirməlidir. Bu qaydalar qeybətin qadağan edilməsini, dünyanı başqalarının gözü ilə deyil, öz gözləri ilə görməsi nəsihətini, insanlığın birliyinə tərəfdar olma gərəkliliyini, “biz” və “onlar” düşüncə tərzindən qaçmağı, məşvərət prinsiplərini və onunla bağlı zəruri ədəbliliyi əhatə edir.

Dostlar bəzən elə hallarla qarşılaşacaqlar ki, onların iman yoldaşları hansısa şərhlər ediblər yaxud başqalarının şərhlərini yayıblar və bu, Bəhai Yazılarında qoyulmuş meyarlarla müqayisə etdikdə hikmətsiz, yaxud ehtiyatsız kimi görünə bilər. Bu cür postlarla qarşılaşanda belə bir qənaətə gəlmək yanlış olardı ki, bu cür davranış məqbuldur, ona yol vermək olar, yaxud hətta təşviq etmək olar. Heç də az olmayan hallarda, bəhai təsisatları fərdlərə onların onlayn hərəkətləri barədə nəsihət etmişlər, hərçənd sözü gedən şəxsin ləyaqətinə hörmət səbəbilə mümkün olan hər yerdə onlar bunu ehtiyatla edirlər.

Yuxarıda verilən mühakimələrin müvafiq olduğu çoxlu sahələrdən bir nümunə İrana aid məsələlərin sosial mediada müzakirə olunmasıdır. Asanlıqla başa düşüləcəyi kimi, bu sahə xüsusi həssasiyyətə malikdir, ona görə də dostlar xüsusilə ehtiyatlı olmalıdırlar. Onlayn edilən düşünülməmiş bəyanatlar o ölkədəki inananları təhlükəyə atar və ya bəhailəri yanlış təqdim etmək üçün Əmrin düşmənlərinə bilmədən vasitə verər. Bu cəhətdən ciddi ehtiyatkarlığa riayət etmək İranın son dərəcə sınaqlar çəkmiş icmasını qorumaq üçün çox mühümdür.

Bununla əlaqədar olaraq, Ədalət Evi Əmrin Beşiyindən kənarda yaşayan iranlıların diqqətinə əlavə bir məqamı çatdırmağı xahiş etmişdir. Başa düşüləndir ki, bu dostlar İrandakı bəhai yoldaşlarının rifahı və o müqəddəs torpağın gələcəyi üçün şəxsən ciddi narahatlıq keçirirlər. Bununla belə, bunu yadda saxlamağa ciddi surətdə sövq edilirlər ki, hansı ölkədən çıxmalarından asılı olmayaraq, onların birinci dərəcəli öhdəliyi Əmrin yaşadıqları ölkədə tərəqqisi olmalıdır. Doğrudan da, Əmrin tarixi boyunca, hər bir qitədə İran bəhailərinin təbliğ işinə verdikləri töhfələri saymaqla bitməz və bu dostlar səylərini yaşadıqları yerlərdə Beşillik Planın irəli getməsinə yönəltdiyi zaman Ədalət Evi şad olur. Bu, onların əsas məqsədləri olmalıdır; məhz belə bir hədəf üçün çalışmaq onların İrandakı ruhani qardaş və bacılarına sevinc gətirəcək və o səbatlı bəndələrin etdikləri fədakarlıqlara layiqli ehtiram olacaqdır.

Sevgili Bəhai salamları ilə

Katiblik Departamenti